У першыя дні новага года да мяне звярнуліся з пытаннем, якое дачыненне да маёнтка Дакурнішкі меў генерал-лейтэнант Іосіф Іпалітавіч Жылінскі. Імя ваеннага геадэзіста і інжынера, пачынальніка асушэння балот Палесся было добра вядома беларускім краязнаўцам, але сувязь гэтай постаці з нашым краем раней не вывучалася. Тым болей, што ў надрукаваных біяграфіях І.Жылінскага не сустракалася ніякіх зачэпак пра яго повязь з Дакурнішкамі. Таксама вядомым фактам з’яўляўся і той, што па інфармацыі І.Гашкевіча за 1905 год у Сольскай воласці маёнткі Дакурнішкі і Медрыкі належалі Жылінскім. Трэба было паспрабаваць удакладніць, паходзілі гэтыя асобы з аднаго роду ці былі з аднолькавым прозвішчам. Тэма зацікавіла, а пошук адказу на пытанне прывёў да ўзнаўлення забытых старонак гісторыі Ашмянскага краю.